《阎资钦提举生辰》
宋代·释德洪

节序春将半，风光过上旬。人间识英物，地上见麒麟。

冻雨晴还识，非烟夜达晨。欢声动湘楚，和气满簪绅。

孝友疑无比，恢疏亦绝伦。一身浑是德，终日不违仁。

梦已游青禁，行当侍紫宸。立朝知大体，博古见全醇。

诗妙终联鼎，文高类过秦。公廉清似玉，刚正凛如神。

幕下名流集，堂中绮宴陈。贯珠歌白雪，浮蚁皱红鳞。

自幸承颜旧，仍容造膝频。何时渡弱水，同看十洲春。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。